Rozsudok, ktorý potvrdil hovorca súdov bratislavského kraja Pavol Adamčiak, nie je právoplatný, obžalovaný sa odvolal. Prokuratúre plynie zákonná lehota na prípadné podanie odvolania. O odvolaní bude rozhodovať Krajský súd v Bratislave.
Jozef B. (52) bol pôvodne obvinený z lúpeže a znásilnenia. Podľa obžaloby v auguste 2009 v rannom čase v Bratislave mal obvinený Jozef Bajnóci využiť stav ketamínom omámenej Soni a vykonať na nej bez jej plného vedomia a súhlasu súlož, pričom mal poškodenej zobrať mobil a ďalšie osobné veci. Taxikár na jednom z pojednávaní pripustil iba to, že v noci 9. augusta 2009 sa so ženou určitým spôsobom "zblížili" a došlo aj k istej sexuálnej aktivite, ale pohlavný styk s mladou ženou podľa vlastných slov nemal. Jozef B. tvrdil, že dievča ho hladkalo so slovami, že jej je zle, že si viac vypila a nechce behať po nemocniciach alebo polícii a vysvetľovať, čo sa stalo. Obžalovaný hovoril, že ho ťahala k sebe a rozopínala mu zips. Potom podľa neho došlo k sexuálnej aktivite s vyvrcholením, ale odmietol, že by mali pohlavný styk. Prokurátorka mu v súdnej sieni pripomenula, že vo vnútorných pohlavných orgánoch ženy sa našla biologická stopa zodpovedajúca porovnaním DNA jeho vzorke. Mladá žena, ktorá prišla aj o peňaženku a mobil, si na pojednávaní na taxikára nepamätala. Spomenula si len na omámenie a akýsi chrapľavý hlas.
V inej kauze Okresný súd Bratislava II zase oslobodil vlani v júni taxikára obžalovaného v inom prípade zo zločinu znásilnenia a zločinu vydierania. Podľa obžaloby mal mať v apríli 2007 v Bratislave vo Vlčom hrdle násilím vykonať súlož s prostitútkou a potom pod hrozbou žiadať naspäť peniaze, ktoré jej predtým vyplatil, a potom vyhodiť z vozidla.